
Hátrányos versenyhelyzet? - A fogyatékossággal élők foglalkoztatása Zala vármegyében

Kutatásom fókuszában áll a megváltozott munkaképeségű és fogyatékossággal élő személyek
foglalkoztatása és az általuk készített termékek megjelenése a fogyasztói szférában. A munka
függetlenné teszi az embereket és segít saját méltóságuk megőrzésében, azonban a testi vagy
szellemi fogyatékosság foka tovább csökkenti a munkaerőpiaci kilátásokat a megváltozott
munkaképességű személyek számára. A téma fontosságát és aktualitását abban látom, hogy
egyre több személyt foglalkoztat mind az esélyegyenlőség elveinek érvényesülése, mind a
fogyatékossággal élő személyek társadalmi- és munkaerőpiaci integrációjának megvalósulása.
Kvalitatív kutatásom során strukturált interjú készült két Zala vármegyei intézmény vezető
beosztású alkalmazottjaival, melynél az értékesítési rendszert, csatornáit, alkalmazott
marketing eszközeit, stratégiáit és a fogyasztói, partneri kapcsolatait vizsgáltam meg. Emellett
az intézmény és a társaság által foglalkoztatott 1 fő értelmi fogyatékos, 1 fő mozgásában
korlátozott és 1 fő autizmus spektrumzavarral élő munkavállalókkal további strukturált
interjút készítettem a munkavállaláshoz való hozzáállásuk és szerzett tapasztalataik kapcsán.
A vizsgált intézmények esetében a kutatás eredményei igazolták a marketing tevékenységek,
stratégiák hiányát. Az intézmény és a társaság is egyaránt a társadalmi- és munkaerőpiaci
integráció, illetve a rehabilitáció fontosságát és a foglalkoztatottak jólétét tartja elsősorban
szem előtt. Ezért a termékek értékesítésénél és a marketing területén hiányosságok
tapasztalhatók, melyek gazdasági és humánerőforrás hiányából erednek. Termékértékesítésük
során nagyrészt hagyományos értékesítési módot alkalmaznak, jellemző a rendezvényeken,
különböző eseményeken való megjelenés. Kvantitatív kutatásom során a fogyatékos
személyek által készített termékek iránti fogyasztói magatartást vizsgáltam kérdőíves
lekérdezéssel 151 fő bevonásával 2023 tavaszán. A kutatás alanyai az ünnepi időszakokban
hajlandóak a fogyatékossággal élő személyek által gyártott termékre többet költeni, mint
általában. Viszont a megkérdezettek többsége fontosnak tartja azt is, hogy a megvásárolt
termék mind esztétikumban, mind funkciójában kielégítse az igényeket. Társadalmi
konvenciók és tabuk vonják körül a fogyatékos személyeket és az általuk készült termékeket,
amely eltérhet az aktuális társadalmi normáktól és attitűdöktől, és emiatt versenyhátrányba
kerülhetnek más piaci szereplőkkel szemben.



